Højesteret stadfæster landsrettens dom i sag om tiltale for overtrædelse af straffelovens § 192 a, stk. 1, nr. 2, jf. våbenlovens § 2, stk. 1, jf. § 1, stk. 1, nr. 6, ved at have opbevaret spræ... Vis mere
Ret: Højesteret (3. instans)
Faggruppe: Straffesag — Øvrige straffesager
Sagsemner: Brandstiftelse og sprængning;
Strafferetlige sanktioner og andre foranstaltninger;

/

 

Fængsel i 2 år og 8 måneder for besiddelse af sprængstoffer

Sag 22/2021

Dom afsagt den 26. august 2021

Anklagemyndigheden
mod
Tiltalte

Fængsel i 2 år og 8 måneder for besiddelse af sprængstoffer i en periode på ca. 25 år, hvor
der havde været afholdt seks frit lejde-aktioner

Tiltalte var i byretten fundet skyldig i under særligt skærpende omstændigheder at have været i
besiddelse af bl.a. ca. 7,5 kg sprængstof og detonatorer, som han havde fundet på et
øvelsesterræn, da han var 13-15 år gammel. Sprængstofferne mv. blev senest opbevaret på
loftet i en lade, der lå tæt på tre beboelsesbygninger, og det var under sagen lagt til grund, at en
eksplosion som følge af f.eks. brand ville have indebåret fare for i hvert fald betydelig
personskade. Der havde i den periode, hvor Tiltalte havde opbevaret sprængstofferne mv.,
været afholdt seks frit lejde-aktioner, hvor der ikke blev rejst tiltale for overtrædelse af
våbenloven ved frivillig indlevering af bl.a. sprængstoffer.

Højesteret fandt, at der ikke forelå sådanne ganske særlige omstændigheder, at der var grundlag
for at nedsætte straffen til under minimumsstraffen på 2 års fængsel. Der var ikke grundlag for
at gøre straffen helt eller delvis betinget, og Højesteret fastsatte herefter straffen til fængsel i 2
år og 8 måneder i overensstemmelse med det, som var forudsat i forarbejderne til den seneste
strafskærpelse for besiddelse af sprængstoffer under særligt skærpende omstændigheder.

Landsretten var nået til samme resultat.



/